钦定古今图书集成/明伦汇编/官常典/第450卷 > 邓训
## 钦定古今图书集成/明伦汇编/官常典/第450卷 > 邓训

按《后汉书邓禹传》：“训字平叔，禹第六子也。少有大志，
不好文学，禹常非之。显宗即位，初以为郎中。训乐施
下士，士大夫多归之。永平中，理虖沱石臼河，从都虑
至羊肠仓，欲令通漕。太原吏人苦役，连年无成，转运
所经三百八十九隘，前后没溺死者不可胜算。建初
三年，拜训谒者，使监领其事。训考量隐括，知大功难”
立，具以上言。肃宗从之，遂罢其役，更用驴辇，岁省费
亿万计，全活徒士数千人。会上谷太守任兴欲诛赤
沙乌桓，怨恨谋反，诏训将黎阳营兵屯狐奴，以防其
变。训抚接边民，为幽部所归。六年，迁护乌桓校尉。黎
阳故人，多携将老幼，乐随训徙边，鲜卑闻其威恩，皆
不敢南近塞下。八年，舞阴公主子梁扈有罪，训坐私
与扈通书，征免归闾里。元和三年，卢水胡反畔，以训
为谒者，乘传到武威，拜张掖太守。章和二年，护羌校
尉张纡诱诛烧当种羌迷吾等，由是诸羌大怒，谋欲
报怨。朝廷忧之。公卿举训代纡为校尉。诸羌激忿，遂
相与解仇结婚，交质盟诅，众四万馀人，期外合，渡河
攻训。先是，小月氏胡分居塞内，胜兵者二三千骑，皆
勇健冨彊，每与羌战，常以少制多，虽首施两端，汉亦
时收其用。时迷吾子迷唐别与武威种羌合兵万骑，
来至塞下，未敢攻。训先欲胁月氏胡，训拥卫稽，故，令
不得战。议者咸以羌胡相攻，县官之利，以夷伐夷，不
宜禁护。训曰：“不然。今张纡失信，众羌大动，经常屯兵，
不下二万，转运之费，空竭府帑；凉州吏人，命县丝发，
原诸胡所以难得意者，皆恩信不厚耳。今因其迫急，
以德怀之，庶能有用。”遂令开城及所居园门，悉驱群
胡妻子内之。严兵守卫，羌掠无所得，又不敢逼，诸胡
因即解去。由是湟中诸胡皆言“汉家常欲斗我曹，今
邓使君待我以恩信，开门内我妻子，乃得父母。”咸欢
喜叩头曰：“唯使君所命。”训遂抚养其中少年勇者数
百人，以为义从。羌胡俗耻病死，每病临困，辄以刀自
刺。训闻有困疾者，辄拘持缚束，不与兵刃，使医药疗
之，愈者非一，小大莫不感悦。于是赏赂诸羌种，使相
招诱。迷唐伯父号吾乃将其母及种人八百户，自塞
外来降。训因发湟中秦、胡、羌兵四千人出塞，掩击迷
唐于写谷，斩首卤六百馀人，得马牛羊万馀头。迷唐
乃去大小榆，居颇岩谷，众悉破散。其春，复欲归故地
就田业。训乃发湟中六千人，令长史任尚将之，缝革
为船，置于箄上以渡河，掩击迷唐庐落大豪，多所斩
获，复追逐奔北。会尚等夜为羌所攻，于是义从羌胡
并力破之，“斩首前后一千八百馀级，获生口二千人，
马牛羊三万馀头，一种殆尽。”迷唐遂收其馀部，远徙
庐落，西行千馀里，诸附落小种皆背畔之。烧当豪帅，
东号稽颡归死，馀皆款塞纳质。于是绥接归附，威信
大行。遂罢屯兵，各令归郡，唯置弛刑徒二千馀人，分
以屯田，为贫人耕种，修理城郭坞壁而已。永元二年，
大将军窦宪将兵镇武威，宪以训晓羌胡方略，上求
俱行。训初厚于马氏，不为诸窦所亲，及宪诛，故不离其祸。训虽宽中容众，而于闺门甚严，兄弟莫不敬惮。
诸子进见，未尝赐席，接以温色。四年冬，病卒官，时年
五十三。吏人羌胡爱惜，旦夕临者日数千人。戎俗，父
母死，耻悲泣，皆骑马歌呼。至闻训卒，莫不吼号，或以
刀自割，又刺杀其犬马牛羊，曰：“邓使君已死，我曹亦
俱死耳。”前乌桓吏士皆奔走道路，至空城郭。吏执不
听，以状白校尉徐傿。傿叹息曰：“此义也。”乃释之。遂家
家为训立祠，每有疾病，辄此请祷求福。元兴元年，和
帝以训皇后之父，使谒者持节至训墓，赐策追封谥
曰平寿敬侯。中宫自临，百官大会。训五子骘、京、悝、弘、
阊。